31997D0825
L 342/18
JURNALUL OFÍCIAL AL UNIUNII EUROPENE
DECIZIA CONSILIULUI
din 24 noiembrie 1997
privind încheierea Convenției privind cooperarea pentru protecția și utilizarea durabilă a Dunării
(97/825/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 130s alineatul (1) coroborat cu articolul 228 alineatul (2) prima teză și alineatul (3) primul paragraf,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât Comisia a participat, în numele Comunității, la negocierile din cadrul unui grup de lucru ad hoc în vederea pregătirii unei convenții privind cooperarea pentru protecția și utilizarea durabilă a Dunării;
întrucât această convenție a fost semnată în numele Comunității la Sofia (Bulgaria) la 29 iunie 1994;
întrucât această convenție are ca obiectiv stabilirea unui cadru pentru cooperarea bilaterală sau multilaterală pentru protecția mediului acvatic, pentru prevenirea și controlul poluării Dunării și pentru asigurarea unei utilizări durabile a resurselor de apă ale țărilor riverane;
întrucât Comunitatea adoptă măsuri în domeniul reglementat de convenție; întrucât Comunitatea ar trebui să își asume angajamente pe plan internațional în acest domeniu;
întrucât, în temeiul articolului 130r, politica Comunității în domeniul mediului contribuie la îndeplinirea obiectivelor de conservare, protecție și ameliorare a calității mediului, la protecția sănătății persoanelor și la utilizarea prudentă și rațională a resurselor naturale în vederea unei dezvoltări durabile, precum și de promovare pe plan internațional a măsurilor destinate să soluționeze problemele regionale sau mondiale de mediu;
întrucât ansamblul politicii Comunității în domeniul mediului urmărește un nivel ridicat de protecție; întrucât politica se bazează pe principiile precauției și acțiunii preventive, pe principiul corectării, cu prioritate la sursă, a daunelor aduse mediului și pe principiul „poluatorul plătește”;
întrucât, în cadrul competențelor lor, Comunitatea și statele membre cooperează cu țările terțe interesate și organizațiile internaționale;
întrucât încheierea convenției de către Comunitate contribuie la realizarea obiectivelor stabilite la articolul 130r din tratat și întrucât convenția ar trebui aprobată,
DECIDE:
Articolul 1
Convenția privind cooperarea pentru protecția și utilizarea durabilă a Dunării este aprobată în numele Comunității.
Textul convenției se atașează la prezenta decizie.
Articolul 2
Președintele Consiliului este autorizat să numească persoana sau persoanele împuternicite să depună instrumentul de aprobare la Guvernul României, în conformitate cu articolul 26 din convenție.
Adoptată la Bruxelles, 24 noiembrie 1997.